Polisie gaan 1 017 afdank oor misdaadDie polisie gaan meer as ŉ duisend polisiebeamptes met kriminele rekords afdank, het die minister van polisie se kantoor gesê. “Die Suid-Afrikaanse Polisiediens (SAPD) is in die proses om 1 017 polisiebeamptes te verwyder terwyl 67 reeds die diens verlaat het,” het David Barritt, woordvoerder van die polisie, gesê. Hy sê die afdankings kom nadat minister Nathi Mthethwa ŉ oudit versoek het en daar vasgestel is dat 1 448 polisiebeamptes kriminele rekords het. “Die korrekte regs- en arbeidsprosesse is gevolg en daar is vasgestel dat 1 017 polisiebeamptes nie geskik is om die amp te beklee nie.” Mthethwa sê die afdanking van die polisiebeamptes wys dat sy departement vordering maak in sy voortgesette pogings om ontslae te raak van oneerlike beamptes. “Diegene met kriminele rekords behoort nie in die polisie nie. Ek het dit aan die SAPD duidelik gemaak dat ek ŉ geen verdraagsaamheid-beleid sal volg rakende kriminaliteit in die polisie.” Mthethwa sê die proses is uitdagend maar sal lei tot ŉ beter polisiediens.